
     regius agnoscor per rata signa puer.
laeta domus nato per tempora longa recepto est, 
     addit et ad festos hunc quoque Troia diem. 
utque ego te cupio, sic me cupiere puellae; 
     multarum votum sola tenere potes. 
nec tantum regum natae petiere ducumque, 
     sed nymphis etiam curaque amorque fui. 
quam super Oenones faciem mutarer? in orbe
     nec Priamo est a te dignior ulla nurus. 
sed mihi cunctarum subeunt fastidia, postquam 
     coniugii spes est, Tyndari, facta tui.
te vigilans oculis, animo te nocte videbam, 
     lumina cum placido victa sopore iacent. 
quid facies praesens, quae nondum visa placebas? 
     ardebam, quamvis hic procul ignis erat.
nec potui debere mihi spem longius istam, 
     caerulea peterem quin mea vota via. 
Troia caeduntur Phrygia pineta securi 
     quaeque erat aequoreis utilis arbor aquis; 
ardua proceris spoliantur Gargara silvis, 
     innumerasque mihi longa dat Ida trabes.

